<classify> MKUU wa Mkoa wa Geita, Robert Gabriel amesema wadau wa sekta ya madini wakishirikishwa vyema, mkoa una uwezo wa kuzalisha dhahabu tani moja kwa mwezi na hivyo kuondoka kabisa katika umasikini. Kiasi hicho ni sawa na kutengeneza Sh bilioni 100 kwa mwezi kulingana na bei ya madini hayo katika soko la dunia kwa sasa. Aliyasema hayo wakati akifungua Kongamano la kujadili sekta ya madini katika Maonesho ya Pili ya Teknolojia na Uwekezaji ya Madini yanayoendelea mjini hapa. Tuna dhahabu halafu tunazungumzia umasikini Geita? Tunakwama wapi! Tuna Masoko saba kati ya 28 ya madini yaliyopo Tanzania nzima. Tukae tujadili tutoke na majibu, bado sijaridhika hapa tulipofika kwa kuzalisha kilo 500 kwa mwezi. Nataka tufike kilo 1,000 tani moja. Vikundi vielimishwe, wawekezaji walete mitambo, taasisi za Serikali zipo, Taasisi za Fedha zipo. Uchumi wa madini ni mkubwa sana, siyo wa kudharau. Tukisimamia vizuri sekta hii tutaongeza mapato ya serikali na kukuza sekta nyingine, alisema. Kabla ya kuanzishwa kwa Soko Kuu la Dhababu Geita na mengine katika halmashauri sita za mkoa, Geita yote haikuwa na uwezo kukusanya kilo 200, lakini katika miezi ya hivi karibuni ukusanyaji umepanda na kufikia kilo 504 Agosti, mwaka huu. Kutokana na kupanda kwa ukusanyaji na mauzo kwa mfumo rasmi, katika miezi nane ya mwaka huu, mkoa umeweka rekodi ya kukusanya kilo 1,900 huku ikitabiriwa kuwa, kufikia mwishoni mwa mwaka huu mkoa wa Geita unaweza kufikisha zaidi ya kilo 3,000. Tani tatu si mchezo, hii ina maana kubwa sana kiuchumi. Kumbuka awali, mwaka 2017 kwa mwaka mzima dhahabu uliyopatikana kutoka kwa wachimbaji wadogo ilikuwa kilo 1,000, mwaka 2018 ikapanda hadi kilo 1,400 lakini sasa, ndani ya miezi nane tayari kilo 1,900 zimepatikana, alisema Mkuu huyo wa mkoa anayesisitiza kuwa, dhahabu itaikomboa Geita na nchi kiuchumi kutokana na ukweli kwamba, asilimia 70 ya dhahabu yote nchini inapatikana Geita. Alisema awali kulikuwa na hofu kubwa yenye utajiri wa madini, mfano Geita kuwa huenda yakaachwa na mashimo tu, lakini kutokana na mwamko mpya na mipango thabiti ya serikali katika kuiinua sekta ya madini, ni vyema kila mdau akashiriki kuuachia mkoa kumbukumbu za kudumu, hasa ujenzi wa miundombinu, vitegauchumi na kadhalika. Mada zilizojadiliwa katika kongamano hilo ni pamoja na, Madini ni chachu ya kukuza Viwanda kwa maendeleo Jumuishi na endelevu mkoa wa Geita kwa kuzingatia mchango wa wachimbaji, utafutaji na uchimbaji wa madini fursa na changamoto, mazingira, usalama na sekta ya madini, ubora na viwango na vipimo. Watoa mada ni wataalamu kutoka Taasisi ya Jiolojia na Utafiti wa Madini Tanzania GST, Chuo Kikuu Huria Tanzania OUT, Ofisi ya Mkemia Mkuu wa Serikali, Wakala wa Usalama Mahala za Kazi OSHA, Wakala wa Vipimo WMA na Shirika la Viwango Tanzania TBS.  <topic>: KITAIFA 